กรมอุตุนิยมวิทยา เตือนพายุโนรูกระทบประเทศไทย ส่งผลให้มีฝนตกหนักถึงหนักมาก 27-29 กันยายนนี้
กรมอุตุนิยมวิทยา ประกาศเตือนพายุโซนร้อน โนรู บริเวณมหาสมุทรแปซิฟิก ที่ขณะนี้ได้ทวีกำลังแรงขึ้นจากพายุโซนร้อนเป็นพายุไต้ฝุ่นแล้ว ซึ่งจะเคลื่อนผ่านประเทศฟิลิปปินส์ลงทะเลจีนใต้ตอนกลางในช่วงวันที่ 25-26 กันยายน 2565 และคาดว่าจะเคลื่อนขึ้นฝั่งประเทศเวียดนามตอนกลาง 27-28 กันยายน 2565 ส่งผลทำให้ภาคเหนือ ภาคตะวันออกเฉียงเหนือ ภาคกลางและภาคตะวันออก ของไทยมีฝนตกหนักถึงหนักมากกับมีลมแรงในช่วงวันที่ 27-29 กันยายน 2565 อาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่าน ขณะที่มรสุมตะวันตกเฉียงใต้ที่พัดปกคลุมทะเลอันดามัน ภาคใต้และอ่าวไทย จะมีกำลังแรงขึ้น ทำให้คลื่นลมบริเวณทะเลอันดามันและอ่าวไทยตอนบนมีกำลังแรง มีคลื่นสูง 2 - 3 เมตร ขอให้ชาวเรือเดินเรือด้วยความระมัดระวังและเรือเล็กควรงดออกจากฝั่ง ขอให้ประชาชนระวังอันตรายจากฝนที่ตกหนักถึงหนักมากและฝนที่ตกสะสม และสามารถติดตามข้อมูลที่ เว็บไซต์กรมอุตุนิยมวิทยา